
1. Objecte

L’objecte d’aquestes bases específiques és regular el procediment de celebració d’un concurs de guarniment d’habitatges unifamiliars o adossats, carrers i comunitats, balcons, finestres i façanes amb decoracions nadalenques i la concessió d’uns premis que serviran per promoure la participació ciutadana durant les festes de Nadal.

L’objectiu final és que aquests guarniments es puguin mantenir el màxim de temps possible i així embellir les façanes i balcons davant dels veïns i dels visitants.

2. Caràcter de la prestació

La subvenció aquí regulada es considera una subvenció en espècie, de dret públic, de caràcter puntual i voluntari sotmesa a limitació pressupostària.

El procés d’atorgament de la subvenció regida per aquestes bases serà en règim de concurrència, sota els principis de publicitat, transparència, objectivitat, igualtat i no discriminació i seran resoltes segons aquests criteris.

Les subvencions regulades per les presents bases són de caràcter voluntari, eventuals i lliurement revocables en tot moment i no generen cap dret a l’obtenció de futures subvencions en anys posteriors i no podran ser al·legades com a precedent.

3. Modalitat de participació, beneficiaris i incompatibilitats
S'estableixen quatre modalitats de participació en el Concurs de Decoració de Nadal del municipi de  Mont-roig del Camp.
· Habitatges unifamiliars o adossats: Podrà participar qualsevol veí de la localitat que disposi en el seu habitatge d'una façana amb vista a la via pública i elements que es prestin a ser decorats com finestres, façanes, balcons, patis o el mateix carrer.
· Carrers i Comunitats: Podrà participar qualsevol comunitat de veïns, o grups de veïns residents en el mateix carrer (mínim 4) la façana dels quals tingui vista a la via pública.
· Balcons i finestres: Podrà participar qualsevol veí, el seu balcó o finestra del qual tingui vista a la via pública.
· Façanes: Podran participar totes aquelles façanes d'habitatges, locals o establiments del municipi que decorin la seva totalitat.

Cada participant es podrà presentar a una sola modalitat. La inscripció en el concurs és durà a terme per la seu electrònica, a través de www.mont-roig.cat en el tràmit "Instància Nadal” indicant “Concurs de decoració Nadal”
El termini de presentació de les sol·licituds és des del dia de la publicació de la convocatòria fins a les 23.59 hores del termini indicat en aquesta.
Les prestacions regulades per aquestes bases són compatibles amb qualsevol altra subvenció concedida per altres administracions, ens públics o privats, destinada a la mateixa finalitat, sempre i quan l’import no excedeixi del cost de les activitats organitzades.
També seran compatibles amb les subvencions municipals atorgades per a altres projectes, llevat que la convocatòria estableixi el contrari. 

No incórrer en cap de les circumstàncies establertes en l’article 13.2 de la llei 38/2003, de 17 de novembre, General de subvencions.

4. Administració atorgant
Aquesta subvenció és atorgada per l’Ajuntament de Mont-roig del Camp, el qual n’assumirà el cost mitjançant fons propis, que aniran a càrrec de la partida de pressupostària que s’especifiqui en cada convocatòria.
5. Sol·licituds

La presentació de la sol·licitud implica l’acceptació d’aquestes bases.
Les sol·licituds de la subvenció s’han de formalitzar mitjançant les instàncies que facilitarà l’Ajuntament de Mont-roig del Camp en cada una de les convocatòries. Les sol·licituds estaran a disposició de les entitats a través de la pàgina web de l’Ajuntament.
La sol·licitud, juntament amb la documentació acreditativa, seran presentades de forma telemàtica a través de la seu electrònica de l’Ajuntament de Mont-roig del Camp.
El termini de presentació de sol·licituds s’especificarà en la convocatòria corresponent.

6. Criteris d’atorgament 

I. Les decoracions hauran d'estar ubicades a la part principal de la façana o ser accessibles. No es permetran decoracions en patis interiors, en elements arquitectònics dels veïns o en habitatges les façanes dels quals no puguin observar-se des de la via pública, o no siguin accessibles pel públic en general.
II. Queda així mateix prohibit incorporar en aquestes decoracions materials que es considerin perillosos, com espelmes de metxa o pirotècnia, entre d’altres.
L'Ajuntament de Mont-roig del Camp, no és responsable dels danys o desperfectes que la decoració pogués causar. En el cas de ser necessari comptar amb algun tipus d'autorització per la seva instal·lació, la tramitació o els costos seran a càrrec de l'interessat.
III. En cas d'existir una decoració que no compleixi aquests requisits, no serà valorada pel Jurat.
IV. Només es permeten decoracions relacionades amb motius nadalencs propis d'aquestes dates.
V. Les  decoracions  s’exposaran des del dia 8 de desembre de de l’any vigent fins  al 6 de gener.
VI. El jurat visitarà les diferents decoracions a partir del dia 9 de desembre de l’any vigent.




7. Valoració
El jurat, en la seva tasca de selecció dels premiats del present concurs, valorarà fonamentalment els següents requisits:
· Disseny i originalitat. 
· Muntatge. 
· Complexitat. 
· Estètica. 
· Creativitat. 
· Ambient nadalenc. 
· Ús de materials reciclats o sostenibles. 
· Ús de materials manufacturats.

El jurat  estarà constituït per la Regidora de Cultura i Festes o persona que delegi, que actuarà com a presidenta, i per un número imparell de professionals o experts de prestigi en la branca o disciplina del certamen.
La composició del  jurat es farà pública en el moment de la publicació dels premis. 
La decisió del jurat serà inapel·lable i es farà pública juntament amb l’acta signada,  a través de les xarxes socials de l'Ajuntament durant  les Festes de Nadal, i se convocarà al guanyadors a l'entrega de premis.
Els premis o accèssits podran ser declarats deserts pel Jurat.
8. Disponibilitat pressupostària
En tot cas, l’atorgament d’aquesta subvenció resta subjecte a l’existència de disponibilitat pressupostària per l’exercici corresponent, i de conformitat amb l’import màxim establert en les respectives convocatòries. Cada convocatòria farà referència a la partida pressupostària. 

9. Entrega de premis

Un cop finalitzat el concurs, l’Ajuntament comunicarà als guanyadors i s’iniciarà l’entrega dels premis. En cap cas els premis seran en metàl·lic, per tractar-se d’una subvenció en espècie.
L’assistència a l’entrega de premis serà obligatòria.

10. Facultats de l’ajuntament
L'Ajuntament de Mont-roig del Camp i el jurat es reserven el dret a resoldre qualsevol incidència que s’escaigui durant el concurs i que no estigui prevista expressament a aquestes bases.
11. Desistiment i renúncia
El desistiment o renuncia manifestat pels participants interessats posarà fi al procediment.
12. Publicació
La publicació es realitzaran seguint les indicacions de la llei 26/2010, del 3 d’agost, de règim jurídic i de procediment de les administracions públiques de Catalunya en el seu article 58, i la llei 39/2015, d’1 d’octubre, del procediment administratiu comú de les administracions públiques, en el seu article 45.
Aquestes bases i les convocatòries corresponents, es publicaran al Butlletí Oficial corresponent.
Paral·lelament, i donant compliment a l’article 18 de la Llei 38/2003, de 17 de novembre, General de Subvencions, l’Ajuntament de Mont-roig del Camp publicarà a la Base de Datos Nacional de Subvenciones les convocatòries que sorgeixin d’aquestes bases.

13. Tractament i confidencialitat de les dades de caràcter personal.

Amb la presentació de la sol·licitud per la participació en el concurs, la part interessada dona el seu consentiment al tractament de les dades de caràcter personal que són necessàries per a la tramitació del corresponent expedient.
De conformitat amb allò que estableix el REGLAMENT (UE) 2016/679 del 27 d’abril de 2016 (REGPDUE) i la LO 3/2018, de 5 de desembre, de Protecció de Dades i garanties de drets digitals, i en compliment de les obligacions que es deriven d’aquest document, les parts es comprometen a respectar tota la legislació i normativa que resulti aplicable, en particular, les obligacions determinades al RGPDUE, relatives a la protecció de les persones físiques, pel que fa al tractament de les dades personals i a la seva lliure circulació.
Llei Orgànica 3/2018, de 5 de desembre, de Protecció de Dades Personal i garantia dels drets digitals, que modifica els apartats 2 i 3 de l’article 28, documents aportats pels interessats al procediment administratiu de la Llei 39/2015, d’1 d’octubre, del Procediment Administratiu Comú de les Administracions Públiques.
D’acord amb la legislació vigent, les dades personals proporcionades són confidencials i formen part dels tractaments amb la finalitat de gestionar el present document, així com proporcionar tota la informació relativa al mateix que se’n derivi. En cap cas es produirà cessió, comunicació o accés de qualsevol tipus de dada personal continguda en els fitxers a tercers, d’autorització legal, o autorització expressa de les persones afectades.
Es podran exercir els drets d’accés, rectificació, supressió i oposició i en el seu cas, portabilitat i limitació, enviant un escrit acompanyat d’una còpia del DNI al correu electrònic dpd@mont-roig.com o bé mitjançant les oficines d’Atenció Ciutadana de la carretera de Colldejou, s/n de Mont-roig del Camp i/o Carrer de Sòria nº 14 de Miami Platja.
L’Ajuntament de Mont-roig del Camp, com responsable de tractament gestionarà les dades d’acord a les finalitats indicades i complint les següents obligacions:

a) En la recollida i tractament de les dades de caràcter personal s’adoptaran les mesures de seguretat adequades per evitar-ne la pèrdua, l’accés no autoritzat o la manipulació.
b) No es comunicaran les dades a terceres persones, ni tan sols per a la seva conservació, llevat que es compti amb l’autorització expressa dels responsables del fitxer, en els supòsits legalment admissibles o d’acord a l’interès legítim. 
c) És mantindrà el deure de secret respecte de les dades de caràcter personal a les que hagin tingut accés en virtut del present encàrrec, fins i tot després de finalitzar el seu objecte.
d) S’assegurarà el coneixement adequat i el compliment de les obligacions relatives al deure de secret i seguretat per part dels/de les treballadors/res afectats.

14. Règim jurídic.

L'Ajuntament és competent per la interpretació de les qüestions que pugui suscitar l'aplicació d'aquestes bases.
La subvenció queda sotmesa al règim fiscal vigent en el moment del seu atorgament. Tot allò no previst en aquestes bases es regularà pel Decret 179/1995, de 13 de juliol pel qual s’aprova el Reglament d’obres, activitats i serveis dels ens locals, la Llei 39/2015, d’1 d’octubre, del Procediment administratiu comú de les administracions públiques, Llei 40/2015, d’1 d’octubre, de Règim jurídic del sector públic, Llei 38/2003,de 17 de novembre, General de Subvencions; Reial Decret 887/2006, de 21 de juliol, pel que s’aprova el reglament de la Llei 38/2003 , i la resta de normativa aplicable en matèria del fonament i promoció de les activitats socials i econòmiques. 

15.Disposició final.

Els sol·licitants que s’acullen a aquestes bases es comprometen a respectar i complir-ne la normativa.  Amb la presentació de la sol·licitud per participar en el concurs, els guanyadors autoritzen a l’Ajuntament de Mont-roig del Camp a l’obtenció de qualsevol document davant de qualsevol ens públic o privat que sigui necessari per exercir l’actuació fiscalitzadora i de control financer.
Aquestes bases, un cop aprovades definitivament pel Ple de la Corporació, entraran en vigor amb la publicació íntegra del seu text al Butlletí Oficial corresponent.



Mont-roig del Camp, octubre 2024
